โกร่งควงโต้งบุกญี่ปุ่น
โกร่ง - โต้ง หนีบ กกร. บินไปโตเกียว ชี้แจงแผนฟื้นฟูประเทศไทยให้นักลงทุนญี่ปุ่น 28 พ.ย. นี้
30 ต.ค. 2565

โกร่ง - โต้ง หนีบ กกร. บินไปโตเกียว ชี้แจงแผนฟื้นฟูประเทศไทยให้นักลงทุนญี่ปุ่น 28 พ.ย. นี้ 
นายพยุงศักดิ์ ชาติสุทธิผล ประธานสภาอุตสาหกรรมแห่งประเทศไทย  เปิดเผยว่า ในวันที่ 28 พ.ย.นี้ นายวีรพงศ์ รามางกรู ประธานคณะกรรมการยุทธศาสตร์เพื่อการฟื้นฟูและสร้างอนาคตประเทศ ( กยอ. ) นายกิตติรัตน์  ณ ระนอง รองนายกรัฐมนตรี และคณะกรรมการร่วมภาคภาคเอกชน3 สถาบัน(กกร.) ประกอบด้วยสภาหอการค้าแห่งประเทศไทย สภาอุตสาหกรรมแห่งประเทศไทย (ส.อ.ท.) และสมาคมธนาคารไทย จะเดินทางไปโตเกียว ประเทศญี่ปุ่น เพื่อหารือนัดพิเศษกับสมาพันธ์ธุรกิจญี่ปุ่น  ( ไคดันเรน ) ซึ่งมีตัวแทนของนักลงทุนญี่ปุ่น 50 - 60 บริษัทเข้ามารับฟังคำชี้แจงของรัฐบาลไทยเกี่ยวกับแนวทางการฟื้นฟูประเทศไทย รวมถึงแนวทางการป้องกันนิคมอุตสาหกรรมจากสถานการณ์น้ำท่วมภายหลังจากนี้  เพื่อสร้างความมั่นใจให้กับนังลงทุนญี่ปุ่น 
ทั้งนี้จากการหารือกับกลุ่มนักลงทุนญี่ปุ่นที่อยู่ในนิคมอุตสาหกรรมที่น้ำท่วมพบว่า  ส่วนใหญ่ยังไม่คิดจะย้ายฐานการผลิตหรือย้ายบริษัทไปยังจังหวัดอื่น เพราะเรื่องการย้ายบริษัทถือเป็นเรื่องใหญ่ ขณะนี้ที่ต้องเร่งทำคือการรีบเปิดสายการผลิตให้ได้ เพราะมีผู้ประกอบการรอสินค้าอยู่จากทั้งประเทศและต่างประเทศ 
สำหรับแนวคิดเรื่องการสร้างความเชื่อมั่นในขณะนี้คือ จะเสนอเรื่องการสร้างเขื่อนและทางระบายน้ำรอบๆ นิคมอุตสาหกรรม รวมถึงการขอวงเงินฟื้นฟูซึ่งยังไม่มีข้อสรุปว่าจะมาในรูปแบบไหน
นายพยุงศักดิ์กล่าวว่า มาตรการเร่งด่วนเพื่อฟื้นฟูภาคอุตสาหกรรมที่ได้มีการเสนอไปในหลายเวทีแล้วและยังรอคำตอบจากรัฐบาลอยู่คือ การจัดตั้งกองทุนฟื้นฟูผู้ประกอบการวงเงิน 5 หมื่นล้านบาท โดยอาจเป็นการให้ซอฟโลนต์ผ่านสถาบันการเงินของรัฐ , ขอเลื่อนการขึ้นค่าแรง 300 บาท ใน 7 จังหวัด  , การขอยกเว้นการส่งเงินสมทบเข้ากองทุนประกันสังคม 5% ทั้งนายจ้าง และลูกจ้าง เป็นระยะเวลา 1 ปี และขอให้กระทรวงแรงงาน นำเงินกองทุนประกันสังคม มาดูแลเรื่องการว่างงาน เป็นต้น
สำหรับมาตรการระยะยาวที่จะช่วยสร้างความเข้มแข็งให้กับภาคอุตสาหกรรมได้แก่ การกระจายอุตสาหกรรมเข้าสู่ภูมิภาค , การใช้เทคโนโลยีเข้ามาช่วยภาคการผลิต และการปรับมาใช้กรีนเทคโนโลยีเพื่อลดดภาวะโลกร้อน